Лятучы галяндзец (опэра)

**«Ляту́чы галя́ндзец»** — нямецкая опэра 1843 году ў 3-х дзеях пра ўратаваньне капітана карабля ад праклёну празь вернае каханьне заручанай зь ім нарвэскай дзяўчыны.

10 сьнежня 2013 году адбылася прэм’ера ў Вялікім тэатры Беларусі.

## Дзея
Падчас марской буры карабель нарвэскага марака Даланда закідвае да берагоў скалістай бухты. На даляглядзе зьяўляецца прывідны карабель «Лятучы галяндзец». Ягоны капітан упершыню за 7 гадоў сыходзіць на бераг у пошуках каханай для вызваленьня ад праклёну. Ён просіць прытулку ў Даланда за багаты скарб. Той згаджаецца выдаць за капітана сваю дачку Сэнту. Нарвэскія матросы рыхтуюцца да адплыцьця са спадарожным ветрам. Галяндзец накіроўваецца за імі.

У 2-й дзеі Сэнта забаўляецца зь сяброўкамі ў бацькоўскім доме. Яна клянецца зьняць заклён з капітана зь «Лятучага галяндца», бо захапляецца паданьнем пра яго зь дзяцінства. Эрык паведамляе аб прыбыцьці карабля Даланда. Ён з сумам распавядае Сэнце свой сон аб чужым караблі, зь якога сыходзяць Даланд і незнаёмец. Пры гэтым, у тым сьне Сэнта абдымае незнаёмца пры сустрэчы. Эрык абяцае зь ёй ажаніцца, але Сэнта захопленая чаканьнем сустрэчы з галяндцам. Прыход Даланда і галяндца перапыняе гутарку Сэнты і Эрыка. Даланд паведамляе Сэнце пра намер выдаць замуж за шчодрага на падарункі госьця. Галяндзец і Сэнта ня зводзяць вачэй адно з аднаго. Даланд дабраслаўляе пару пасьля прызнаньня ў каханьні.

У 3-й дзеі нарвэскія маракі некалькі разоў без адказу запрашаюць каманду «Лятучага галяндца» на сьвяткаваньне вяртаньня. Яны сьмяюцца з экіпажу карабля і палохаюць дзяўчатаў аповедам пра «Лятучага галяндца». Пры пачатку буры з палубы карабля даносіцца дзікі сьпеў. Нарвэсцы бяз посьпеху спрабуюць заглушыць яго вясёлай песьняй і затым разьбягаюцца ў страху. Эрык даведваецца пра заручыны Сэнты і просіць яе адмовіцца ад выхаду замуж за галяндца. Сэнта кажа, што дала клятву. Эрык нагадвае ёй пра ўзаемныя прызнаньні. Галяндзец чуе размову і загадвае сваім матросам рыхтавацца да адплыцьця насуперак просьбе Сэнты. Ён падымаецца на борт карабля, але Сэнта ратуе галяндца ад праклёну.

## Ролі

* Капітан «Лятучага галяндца» — Ёган Вахтэр (бас-барытон)
* Даланд, нарвэскі марак — Фрыдрых Райнгольд (бас)
* Сэнта, дачка Даланда — Вільгельміна Шродэр-Дэўрыент (сапрана)
* Эрык, сябра Сэнты — Карл Рыс (тэнар)
* Марыя, няня Сэнты — Тэрэса Вахтэр (кантральта)
* Кармавы (стырнавы) — Вэнцэль Белязіцкі (тэнар)

Таксама: нарвэскія маракі, каманда «Лятучага галяндца» і сяброўкі Сэнты.

## Суправаджэньне
Аркестар мае ўлучаць наступныя музычныя інструмэнты:
* малая флейта, 2 флейты, 2 габоя, ангельскі ражок, 2 клярнэты і 2 фаготы;
* 4 валторны, 2 трубы, 3 трамбоны і туба;
* літаўры;
* арфа;
* 1-я і 2-я скрыпкі, альт, віялянчэль і кантрабас;

На памостках: 3 малыя флейты, 6 валторнаў, гонг і эаліфон.

## Беларусь
10 сьнежня 2013 году на 4-м Менскім калядным опэрным форуме адбылася прэм’ера опэры «Лятучы галяндзец» у Вялікім тэатры Беларусі. Гэта была першая пастаноўка опэры Рыхарда Вагнэра ў Беларусі, якая, да таго ж, адкрывала сам калядны форум. Рэжысэрам выступіў Ганс Ёахім Фрай, дырыгентам-пастаноўнікам — Манфрэд Маергофэр з Аўстрыі. Мастаком-пастаноўнікам быў Віктар Вольскі, хормайстаркай-пастаноўніцай — Ніна Ламановіч. Іншымі дырыгентамі былі Іван Касьцяхін, Алег Лясун і Вячаслаў Чарнуха-Воліч. Партыю капітана «Лятучага галяндца» выканаў Станіслаў Трыфанаў, партыю Сэнты — заслужаная артыстка Ніна Шарубіна і Алена Золава, а Даланда — народны артыст Васіль Кавальчук.

## Крыніцы

Катэгорыя:Опэры XIX стагодзьдзя
Катэгорыя:Творы на нямецкай мове
Катэгорыя:1843
Катэгорыя:Нямецкі тэатар
Катэгорыя:Музыка ў грамадзкім набытку
Катэгорыя:Эўропа ў культуры і мастацтве
Катэгорыя:Марыністычныя мастацкія творы